Çmimi Man Booker International rrit kërkesën e lexuesve anglishtfolës për veprën e Kadaresë
Përkthyesi i librave të shkrimtarit shqiptar në anglisht dhe botuesit në Shtetet e Bashkuara dhe Britani tregojnë se çfarë i tërheq tek
Personazhet e Ismail Kadaresë flasin anglisht, falë përkthimit të David Bellosit. Të paktën për vitet e fundit që kur ai është bërë përkthyesi i veprës së Kadaresë në gjuhën e Shekspirit. Kadareja zgjodhi pikërisht Bellosin për çmimin e përkthyesit. Vetë përkthyesi i tha Zërit të Amerikës, se ndjehet i nderuar për këtë vlerësim. Sipas tij një nga të veçantat e Kadaresë është ndjesia magjepsëse që të jep fakti se ai është një shkrimtar i kombit të tij, gjë që nuk haset në letërsinë bashkëkohore franceze, britanike apo amerikane. Bellos, tregon edhe për sfidën e të përkthyerit të një letërsie aq komplekse dhe të stërholluar sa ajo e Kadaresë. Sfida pas marrjes së çmimit Man Booker International, është se si kjo botë që pasqyron Kadareja të bëhet më e përhapur për lexuesin anglishtfolës. Zoti Bellos parashikon që ndikimi të ndjehet së pari në Britani: Një parashikim të tillë e konfirmon botuesi britanik Christopher MacLehose i Shtëpisë Botuese Harvill Press, pjesë e Random House. Por ajo që është menjëherë e prekshme në Britani, nuk është edhe aq e dukshme në Shtetet e Bashkuara. Richard Seaver, i shtëpisë botuese amerikane Arcade thotë se tani janë në proces botimi Trashëgimtari dhe Vajza e Agamemnonit. Zoti Seaver e cilëson Kadarenë një shkrimtar të klasit botëror, por thotë se në përgjithësi në Amerikë ka rënë interesimi për letërsinë e huaj. Mesa duket letërsia e sotme klasike ka një rival tjetër përsa i takon tërheqjes së publikut: letërsinë komercialiste dhe të lehtë. Zoti MacLehose i shtëpisë botuese britanike thotë se kjo është një prirje e përgjithshme. Por ai është i sigurt se vepra e Kadaresë do të bëhet edhe më e kërkuar në gjithë botën.